
Δευτέρα, 10 Αυγούστου 2026

ΔΕΛΤΙΟ ΤΥΠΟΥ
Σύλληψη 2 ημεδαπών για κλοπή αλιευμάτων στα Χανιά

[bookmark: _GoBack]	Στο πλαίσιο εντατικών ελέγχων και συντονισμένης επιχείρησης που διεξήγαγε το Κεντρικό Λιμεναρχείο Χανίων, συνελήφθησαν πρώτες πρωινές ώρες σήμερα δύο ημεδαποί, ηλικίας 33 και 27 ετών, για παράβαση των άρθρων 45 Π.Κ. (Συναυτουργία), 98 Π.Κ. (Έγκλημα κατ’ εξακολούθηση), 372 Π.Κ. (Κλοπή), 374 Π.Κ. Διακεκριμένη κλοπή), Ν. 4139/2013 (Περί εξαρτησιογόνων ουσιών). Συγκεκριμένα, η Λιμενική Αρχή Χανίων ενημερώθηκε από υπάλληλο του Ελληνικού Κέντρου Θαλασσίων Ερευνών (ΕΛ.ΚΕ.Θ.Ε.) για την ύπαρξη δύο ατόμων οι οποίοι είχαν εντοπιστεί μέσω βιντεοκάμερας να προσεγγίζουν με σκάφη τους ιχθυοκλωβούς της εγκατάστασης στον κόλπο της Σούδας και να αφαιρούν αλιεύματα με τη χρήση διχτυών. Άμεσα κινητοποιήθηκαν στελέχη του Γραφείου Ασφάλειας σε συνεργασία με στελέχη Κλιμακίου Ειδικών Αποστολών (Κ.Ε.Α.) και της Ομάδας Άμεσης Επέμβασης (ΟΜ.Α.Ε.) του Κεντρικού Λιμεναρχείου και με τη συνδρομή του βοηθητικού σκάφους Περιπολικού πλοίου Λ.Σ.-ΕΛ.ΑΚΤ. (ΠΠΛΣ).
	Παρά την προσπάθεια των δραστών να διαφύγουν, εντοπίστηκαν και συνελήφθησαν στο λιμανάκι της Αλμυρίδας κατά την επιχείρηση ανέλκυσης του σκάφους τους. Από την προανάκριση και την αντιπαραβολή στοιχείων, προέκυψε ότι το εν λόγω σκάφος είχε χρησιμοποιηθεί και σε προγενέστερες κλοπές στην ίδια περιοχή, κατά τις οποίες είχαν αφαιρεθεί σημαντικές ποσότητες αλιευμάτων (λαβράκια και τσιπούρες) καθώς και εξοπλισμός παρακολούθησης του ΕΛ.ΚΕ.Θ.Ε. Η συνολική αξία των κλαπέντων υπολογίζεται, κατά την πρώτη εκτίμηση, άνω των 10.600 ευρώ. Κατά τον έλεγχο κατασχέθηκαν: 
· 210 κιλά αλιευμάτων (λαβράκι και τσιπούρα),
· Το μηχανοκίνητο σκάφος και ένα βοηθητικό σκάφος,
· Μία συσκευή κινητής τηλεφωνίας,
· Ένα Ι.Χ.Φ. όχημα με ένα τρέιλερ μεταφοράς σκάφους (α.λ.σ.),
· Ένα Ι.Χ.Ε. όχημα,
· Εξοπλισμός, που φέρει ίχνη πιθανής χρήσης ναρκωτικών ουσιών, ο οποίος απεστάλη για εργαστηριακή εξέταση και 
· Τρείς (03) τρίφτες με πιθανά υπολείμματα φυτικών αποσπασμάτων κάνναβης.
Σημειώνεται ότι ένας εκ των συλληφθέντων είχε απασχολήσει ξανά τις αρχές στο παρελθόν για συναφείς παράνομες δραστηριότητες. Οι δράστες οδηγούνται στην αρμόδια Εισαγγελική Αρχή για την περαιτέρω διαδικασία, ενώ η προανάκριση συνεχίζεται από το Κεντρικό Λιμεναρχείο Χανίων. Τυχόν εξελίξεις θα ανακοινωθούν με νεότερο δελτίο τύπου. 
Διαθέσιμο φωτογραφικό υλικό έχει αναρτηθεί στο www.hcg.gr. 

